b"\n_START_ARTICLE_\nMart\xc3\xadn Gil de Ga\xc3\xadnza y Etxag\xc3\xbce\n_START_SECTION_\nBiografia\n_START_PARAGRAPH_\nS'establ\xc3\xad a Mallorca devers el 1678. Mantingu\xc3\xa9 activitats comercials i es relacion\xc3\xa0 amb l'alta societat mallorquina. El 1681 era dipositari reial de Mallorca. Fou nomenat veedor de les fortificacions del regne. El 1703 fou denunciat per contraban de teles franceses. El febrer de 1705 torn\xc3\xa0 a ser nomenat dipositari reial de Mallorca, succeint Esteve Conrado i Delabau. Acabada la Guerra de Successi\xc3\xb3 torn\xc3\xa0 a ocupar la dipositaria reial i fou ascendit a tinent coronell el 1718. S'havia casat amb Leonor de Land\xc3\xadvar Vidal. Mor\xc3\xad el 1737 sense descend\xc3\xa8ncia.\n_START_SECTION_\nMart\xc3\xadn Gil de Ga\xc3\xadnza durant la Guerra de Successi\xc3\xb3\n_START_PARAGRAPH_\nDes de l'inici del conflicte es declar\xc3\xa0 obertament botifler. El novembre de 1706 fou destitu\xc3\xaft del c\xc3\xa0rrec de dipositari reial. El 22 de desembre estava arrestat. El comte de Savell\xc3\xa0 col\xc2\xb7loc\xc3\xa0 en la dipositaria reial Antoni Garriga Noguera de Superna. Alliberat, torn\xc3\xa0 a ser empresonat per les autoritats austriacistes de Mallorca, degut a la conspiraci\xc3\xb3 borb\xc3\xb2nica de 1711. La seva casa comptava amb un passad\xc3\xads amagat que es comunicava amb l'exterior de la ciutat i era per on havien d'entrar els filipistes. Aixec\xc3\xa0 pl\xc3\xa0nols de Ciutat de Mallorca i els tramet\xc3\xa9 als borb\xc3\xb2nics.\n_START_SECTION_\nObres\n_START_PARAGRAPH_\nReform\xc3\xa0 el convent de les Caputxines descalces de la Ciutat de Mallorca (1682-1695). Millor\xc3\xa0 les fortificacions de la Ciutat de Mallorca i d'Alc\xc3\xbadia. Refor\xc3\xa7\xc3\xa0 el castell de la Punta de n'Amer (1693-1696). \xc3\x89s autor del projecte de l'edifici actual de Cal marqu\xc3\xa8s de la Torre (Ciutat de Mallorca) i reform\xc3\xa0 la seva casa de prop de les Drassanes (ara Can Chac\xc3\xb3n) amb una loggia oberta sobre la mar. El 1699 treball\xc3\xa0 per a l'edifici del Seminari Conciliar de Sant Pere, per\xc3\xb2 el bisbe Pere d'Alag\xc3\xb3 rebutj\xc3\xa0 el seu projecte."